**ÅRSBERETNING HAMNA BYDELSRÅD 2023**

**MØTEVIRKSOMHET**

Hamna bydelsråd har i perioden bestått av 7 representanter valgt av årsmøtet. I tillegg har FAU ved hver av skolene i bydelen anledning til å oppnevne en representant til bydelsrådet, samt Hamna idrettslag en representant. Dette året har vi hatt representant fra FAU ved Solneset skole, men det har ikke lyktes å ha representasjon fra verken FAU ved Hamna skole eller HIL. Bydelsrådet har i perioden gjennomført 13 styremøter, både fysiske og digitale møter.

**AKTIVITETER**

De tradisjonelle aktivitetene for bydelen har vært gjennomført: Akedag (april), Hamnadagan (september), juleverksted (november) og kulturkveld (desember). Arrangementene oppleves som etterspurte og ønskede i bydelen, og de fleste er å regne som tradisjoner i Hamna. Aktivitetene bidrar til inkludering av alle Hamnas beboere, og aktivitetsnivået bør derfor opprettholdes i årene fremover.

Også i år lot det seg gjennomføre å få korpsmusikk til Hamna på 17. mai. Korpsene hadde oppstilling ved Toftveien barnehage, hvor de derfra marsjerte til hver sin skole. Noen av Hamnas innbyggere gikk etter korpset og dannet et lite tog, til glede for både store og små. Borgtun Musikkorps marsjerte til Hamna skole og Tromsømusikken av 1912 marsjerte til Solneset skole, hvor det ble spilt korpsmusikk i skolegården. Bydelsrådet gir et økonomisk bidrag til hvert av korpsene for at de stiler opp.

Bydelsrådet har vært pådriver for å få etablert en tursti i fjæra, Hamnastien. Tromsø kommune har satt av penger til dette prosjektet, men det lyktes ikke kommunen å igangsette arbeidet sommeren 2023. Vi håper at denne blir igangsatt og etablert i løpet av 2024. I tillegg har bydelsrådet samarbeidet med Hamna skole med oppgradering og vedlikehold av Naustet, da dette er et verdifullt bygg som blir brukt til mange ulike aktiviteter gjennom året.

Vi prøver å nå ut til Hamnas befolkning med informasjon om aktiviteter ved bruk av Facebook-siden «Kor heldig at vi havna i Hamna» og hjemmesida vår, [www.ihamna.no](http://www.ihamna.no). Det meste av aktiviteter blir gjennomført med personer som gjentagende ganger stiller opp, og personer som rydder plass i siste liten. Bydelsrådet vil rette en stor takk til alle som med stort og smått har stilt opp for bydelen!

**BYDELSUTVIKLING**

Bydelsrådet har i 2023 svart på en rekke høringer, samt gitt innspill i ulike planprosesser som berører bydelen vår. Det har vært en viktig jobb for oss. Vi har blant annet vært på befaring sammen med Tromsø kommune og noen ildsjeler i anledning oppstart av Fredlund park- og hagelag med etablering av parsellhage i Hamnafjæra, tidligere Fredlund gård. Vi har vært på befaring sammen med kommunen og FAU på Solneset skole angående trafikksikkerheten i Berglivegen/Hamneneset/Coop-krysset, vi har gitt innspill til en helhetlig boligstrategi «Rett hjem», gitt høringssvar på Kommuneplanens arealdel 2023-2034 og på Kommuneplan for idrett og friluftsliv; med saker som å ta vare på strandsonen i Hamna, Tvillingbukta definert som bydelspark, samt å holde ved like ferdselsåren over øya via lysløypa.

Vi har bidratt i prosessen med skrivemåten av stedsnavnet Bjørnebekken/Bjørnebekkvegen, men fikk ikke medhold og navnet ble endret etter klage fra Statens kartverk og tilrådning fra språkrådet til Bjørnbekken/Bjørnbekkvegen.

Bydelsrådet fikk medieomtale i lokalavisa Tromsø tre ganger dette året; en reportasje om salg av butikkbygg og behovet for et bydelshus i bydelen, et intervju om navneendringa Bjørnbekken/Bjørnbekkvegen og en reportasje under arrangementet Hamnadagan.

I tillegg har vi deltatt på en rekke ulike møter; møte med representanter fra Hamna IL som har presentert sine tanker om Hamna Idrettspark og innsendte tegninger til kommunen. Bydelsrådet stiller seg bak tanken om et slikt anlegg i Hamna. Vi har hatt møte med representanter fra BoNord i forbindelse med utbyggingen av boligfeltet ovenfor Solneset skole (Sandneseiendommen), vi har deltatt på nabolagsmøter og hatt møte med Tromsø kommune og Toftvegen barnehage i flere omganger angående etablering av Kvinnehuset i Hamna. Alle disse møtearenaene er en viktig del av påvirkningsarbeidet til bydelsrådet.

Hamna er en bydel i vekst, og vi kan stadig ønske nye Hamnaboere velkommen. Bydelsrådet er svært opptatt av at utviklingen og planprosessene tar høyde for myke trafikanter, og har vært kritiske til at utbygging skjer uten at skoleveg, gangfelt og busstopp er skikkelig etablert. Dette fokuset må fortsette også fremover. Videre er bydelsrådet opptatt av at de offentlige tilbudene i bydelen utvikles, det gjelder både friområder, parkområder, barnehager, skoler og andre bydelsfunksjoner. Det er bydelsrådets syn at eksisterende kommunale tomter bør beholdes til bygg og områder til felles bruk, og ikke til nytt boligareal.

**ØKONOMI**

Hamna Bydelsråd har en nøktern og oversiktlig økonomi. Bydelsrådet har alltid hatt en utpreget lavprisfilosofi på våre aktiviteter. I praksis er alle våre arrangement gratis, og vi har prioritert å bruke mest mulig av den offentlige støtten på sponsing av aktiviteter for beboerne i Hamna. Dette sikrer at vi ikke utestenger noen på grunn av økonomi, og vi ønsker å fortsette denne prioriteringen.

Vi vil rette en stor takk til våre lokale butikker og bedrifter som gjennom gjentatte bidrag og støtte har gjort det mulig å holde kostnadene nede ved gjennomføringen av arrangementene våre. Uten deres støtte ville det kanskje ikke vært mulig å gjennomføre så mange gratis-arrangementer som bydelen gjør!

Bydelsrådet takker alle for året som er gått, og håper på å opprettholde stor aktivitet i 2024.

På vegne av bydelsrådet

Anita Richardsen

Styreleder